


MEMORANDUM
VALITSUSKABINETI NÕUPIDAMISELE




ESITATUD 			13.08.2026		valitsuskabineti nõupidamisele
			(nõupidamise kuupäev)

ESITAJA:	Karmen Joller; sotsiaalminister

ESITAMISE AEG:   06.08.2026;
(esitamise kuupäev, registriindeks)

TEEMA:    Tervishoiu ja sotsiaalvaldkonna integratsioonireform (TERVIKute reform) 

SISUKOKKUVÕTE:

Reformi vajadus ja eesmärk

Eesti tervishoiu- ja sotsiaalsüsteem on täna eraldiseisvad süsteemid. Tervishoiu korraldamine ja rahastamine on peamiselt riigi ning Tervisekassa vastutusel, sotsiaalteenuste korraldamine aga peamiselt KOV-ide ülesanne. Süsteemide vaheline koostöö, andmevahetus ja ühine juhtimine on ebapiisavad, mis ei toeta inimkeskset teenuskorraldust.

Viimastel aastatel on tervishoiukulud kasvanud ligikaudu 1,4 miljardilt eurolt (2019) 2,5 miljardi euroni (2025) ning sotsiaalkaitsekulud 190 miljonilt eurolt 360 miljoni euroni. Probleem süveneb rahvastiku vananemise tõttu. Kasvab nende inimeste osakaal, kellel esineb samal ajal mitu kroonilist haigust ning sotsiaalse toimetuleku raskused. Selle tulemusena jõuavad inimesed sageli abi saama alles kriitilises seisus läbi EMO, haiglaravi või hooldekoduteenuse, mis on nii inimese kui ka riigi jaoks kõige kulukam lahendus. Kasvava abi- ja kuluvajaduse tõttu ei ole senise korraldusega jätkamine jätkusuutlik ning süsteemi muutmisega tuleb alustada viivitamata, et tagada Eestile piisavalt töövõimeline elanikkond. 

Reformi eesmärk on luua üleriigiline raamistik tervishoiu- ja sotsiaalteenuste paremaks koostööks ja koordineerimiseks, et saavutada olemasolevate ressurssidega paremad tervise- ja heaolutulemused ehk parandada nende valdkondade kulutõhusust.

Reformi peamised lahendused

1. Heaolupiirkondade loomine ja nendes  TERVIKute käivitamine 
Sotsiaal- ja tervisevaldkondade vahelise parema koostöö ja inimkeskse abi korraldamiseks määratletakse heaolupiirkonnad, mille esmaseks lähtepunktiks on maakonnapiirid. Igas heaolupiirkonnas moodustatakse: strateegiline koostöökogu riigi ja KOV esindajatega; piirkonna tervise- ja heaoluprofiil; ühised arengueesmärgid ja mõõdikud. 

Igas heaolupiirkonnas luuakse TERVIK ehk tervishoiu ja sotsiaalvaldkonna integratsiooni koostööorganisatsioon. TERVIKu ülesanne on korraldada piirkonnas teenuseosutajate vahelist koostööd, arendada koostöös osutatavaid teenuseid, rakendada rahvastikupõhist terviseriski juhtimist ning vastutada seatud eesmärkide saavutamise eest.  TERVIK ühendab kohustuslike osapooltena KOV-id, perearstid ja HVA haiglad. Teised piirkonna teenuseosutajad saavad liituda vabatahtlikkuse alusel. 

2. Rahvastikupõhine terviseriski juhtimine 
Kasutusele võetakse andmepõhine lähenemine, millega tuvastatakse kõrgendatud tervise- ja sotsiaalriskiga inimesed. Süsteem võimaldab riskirühmade varajast märkamist, ennetavate teenuste pakkumist, ressursside paremat planeerimist. Riskirühmade juhtimine seotakse TERVIK-ute tulemusrahastamisega. Tervisekassale antakse ülesanne korraldada rahvastikupõhist terviseriski juhtimist. 

3. Valdkondadeülese koordinatsiooniteenuse kasutuselevõtt 
Valdkondadeülest koordinatsiooniteenust osutab terviseteejuht so vastava koolituse läbinud spetsialist, kes toetab inimest keerukate tervise- ja sotsiaalvajaduste korral, võimestab teda oma tervise ja sotsiaalprobleemidega toime tulema ning erinevate teenuste vahel orienteeruma.  Terviseteejuht koostab koos inimesega talle heaoluplaani ja tegevuskava, moodustab tugimeeskonna ning tagab erinevate spetsialistide koordineeritud koostöö sh toetab inimese sujuvat liikumist haigla, esmatasandi tervishoiu ja sotsiaalteenuste vahel. Aastaks 2030 kavandatakse teenuse pakkumist ligikaudu 55 000 inimesele. Eesmärk on jõuda  teenusega ca 5%-ni Eesti elanikkonnast, mis on optimaalne arvestades tehtavat investeeringut.

4. Heaolu infosüsteemi loomine 
Luuakse uus infosüsteem, mis võimaldab tervishoiu- ja sotsiaalvaldkonna spetsialistidel jagada inimeste abistamiseks vajalikku teavet ja teha omavahelist koostööd.  Keskseteks töövahenditeks digitaalne märkamisleht, heaoluplaan ja tegevuskava.  

Oodatavad mõjud 
Reformi kaudu soovime saavutada inimestele õigeaegse ja paremini sihitatud abi kättesaadavuse; ennetada probleemide süvenemist ja saavutada paremad tervise- ja heaolutulemused, sh vähem välditavaid EMO külastusi ja haiglaravi; rohkem kodus toimetulevaid kompleksse abivajadusega inimesi; väiksema vajaduse institutsionaalse hoolduse järele; kõrgema rahulolu tervishoiu- ja sotsiaalsüsteemiga; tõhusama avalike vahendite kasutamise. 

Rahvusvahelised kogemused näitavad, et edukalt rakendatud koordinatsiooniteenused võivad sihtrühmades vähendada EMO kasutust ja erakorralisi hospitaliseerimisi kuni 30%. Eesti tasuvusanalüüsi järgi võiks konservatiivse hinnangu kohaselt saavutada vähemalt 5%-lise vähenemise sihtrühma EMO ja statsionaarse haiglaravi kasutuses. Sellisel juhul tasuks reformiga seotud investeering ära ligikaudu nelja aastaga. Tulemusi ei saa siiski 100%-liselt garanteerida. Eelduseks on reformi rakendamise tugev juhtimine, järjepidev seire ja tulemuste tagasisidestamine reformi osapooltele, et õppimise teel süsteemi korrigeerida ja kohandada.  

Reformile on läbi viidud mõjuanalüüsid selle mõjude kohta ravikindlustuseelarvele ja kohalike omavalitsuste valitsemise ja töökorralduslike küsimuste osas. 

Rahastamine ja rakendamine 
TERVIKud luuakse 01.11.2027. Tulemusrahastamine ning valdkondadeülene koordinatsiooniteenus jõustub 01.05.2028. 

Reformi elluviimiseks vajalikud investeeringud ja kulud, sh ühekordsed investeeringud ja jooksvad kulud, on perioodil 2026-2032 kokku 63 944 710 eurot (tabel 1). Tasuvusanalüüsist nähtub, et kui TERVIK reform saavutab vaid 5%-lise vähenemise sihtrühma EMO ja statsionaarse haiglaravi teenustelt, siis on investeeringu tasuvusaeg 4 aastat.

Tabel 1. TERVIK reformi jaoks vajalikud investeeringud ja jooksvad kulud perioodil 2026-2032
[image: ]
Aastatel 2026–2028 rahastatakse reformi ettevalmistusi peamiselt EL struktuurivahenditest ning Šveitsi ja Norra toetusprogrammidest. Alates 01.05.2028 hakkab TERVIKute tegevust, terviseteejuhtide teenust ja tulemuspõhist koostööd rahastama Tervisekassa ravikindlustuse vahenditest.  

Kokkuvõte 
TERVIKute reform on korraldusmudeli reform, mille eesmärk on viia Eesti tervishoiu- ja sotsiaalsüsteem killustunud korralduselt inimkeskse, ennetava ja tulemuslikuma toimimiseni. Reform loob esimest korda tervishoiu ja sotsiaalvaldkonna jaoks ühise koostööraamistiku, andmepõhise juhtimismudeli ning koordinatsioonimehhanismid. Tegemist on pikaajalise süsteemimuutusega, mille eesmärk on parandada elanikkonna tervist ja heaolu ning tagada avalike vahendite kestlik kasutamine vananeva rahvastiku tingimustes. 


ETTEPANEK VALITSUSE OTSUSEKS:

Valitsusel arutada ja heaks kiita tervishoiu ja sotsiaalvaldkonna integratsioonireformiga seotud seaduseelnõu rahvatervishoiu seaduse muutmise ja sellega seonduvalt teiste seaduste muutmise seadus (tervishoiu ja sotsiaalvaldkonna koostöö). 


NÕUPIDAMISELE KUTSUTAVAD ISIKUD:
(nimi, ametinimetus)
1. Sotsiaalministeeriumi terviseala asekantsler Anniki Lai
2. Sotsiaalministeeriumi tervise- ja sotsiaalvaldkonna integratsiooni juht Anneli Taal


KOOSTAJA:  tervishoiuteenuste osakond; Anneli Taal; tervise- ja sotsiaalvaldkonna integratsiooni juht; 5865 8980; anneli.taal@sm.ee

